钦定古今图书集成/理学汇编/学行典/第182卷 > 何子平
## 钦定古今图书集成/理学汇编/学行典/第182卷 > 何子平

按《宋书孝义传》：“何子平，庐江灊人也。曾祖揩，晋侍中。
祖友，会稽王道子骠骑谘议参军。父子先，建安太守。
子平世居会稽，少有志行，见称于乡曲。事母至孝，扬
州辟从事史，月俸得白米，辄货市粟麦。人或问曰：‘所
利无几，何足为烦’？子平曰：‘尊老在东，不办常得生米，
何心独飨白餐？每有赠鲜肴者，若不可寄致其家，则’”
不肯受。母本侧庶，籍注失实，年未及养，而籍年已满，
便去职归家。时镇军将军顾觊之为州上纲，谓曰：“尊上年实未八十，亲故所知，州中差有微禄，当启相留。”
子平曰：“公家正取信黄籍，籍年既至，便应扶侍私庭，
何容以实年未满，苟冒荣利？且归养之愿，又切微情。”
觊之又劝令以母老求县，子平曰：“实未及养，何假以
希禄？”觊之益重之。既归家，竭身运力，以给供养。元嘉
三十年，元凶弑逆，安东将军随王诞入讨，以为行参
军。子平以凶逆灭理，普天同奋，故废己受职，事宁自
解。又除奉朝请，不就。末除吴郡海虞令。县禄唯以养
母一身，而妻子不犯一毫，人或疑其俭薄，子平曰：“希
禄本在养亲，不在为己。”问者惭而退。母丧去官，哀毁
逾礼，每至哭踊，顿绝方苏。值大明末，东土饥荒，继以
师旅，八年不得营葬，昼夜号绝擗踊，不阕俄顷，叫慕
之音，常如袒括之日。冬不衣絮，暑避清凉，日以数合
米为粥，不进盐菜。所居屋败，不蔽雨日。兄子伯兴采
伐茅竹，欲为葺治，子平不肯，曰：“我情事未申，天地一
罪人耳，屋何宜覆！”蔡兴宗为会稽太守，甚加旌赏。泰
始六年，为营冢椁。子平居丧毁甚，困瘠逾久，及至免
丧，支体殆不相属。幼持操检，敦厉名行，虽处暗室，如
接大宾，学义坚明，处之以默，安贫守善，不求荣进，好
退之士，弥以贵之。顺帝昇明元年卒，时年六十。